AARHUS: Termiske - eller varmefølsomme - kameraer har været med til at redde mindst to mennesker fra at drukne i havnen i Aalborg.

Kameraerne er opstillet som et forsøg. Og forsøget følges nøje af Teknik og Miljø i Aarhus Kommune.

Det fremgår af besvarelsen af en 10-dages forespørgsel fra Det radikale Venstres byrådsgruppe.

"Det er Teknik og Miljøs anbefaling, at der indhentes erfaringer fra Aalborg, inden der igangsættes et større arbejde i Aarhus," står der i besvarelsen.

De termiske kameraer og den tilhørende software er udviklet af professor Thomas Moeslund og en gruppe studerende ved Institut for Arkitektur og Medieteknologi på Aalborg Universitet.